Noen av oss velger, enten bevisst eller ubevisst, å bruke rusmidler samtidig som vi har sex.
Spontan og bevisst kombinasjon
Det er ganske vanlig å møte potensielle sexpartnere i settinger hvor rusmidler blir brukt, for eksempel ute på byen og på fest. Derfor blir rus ofte en del av sex uten at vi nødvendigvis planlegger det. Mange av oss vil finne det naturlig å for eksempel drikke alkohol på en date, men ikke nødvendigvis tenke på at dette er et rusmiddel. Dette kan føre til at vi tar valg vi vanligvis ikke ville gjort i edru tilstand.
Noen velger også å kombinere sex og rus bevisst for å forandre hvordan de selv opplever sexen eller for å prestere bedre for andre. Rusmidler kan gjøre det lettere å bli kåt, slappe av eller holde seg våken. De kan også gjøre sex mer følelsesladet, øke følsomheten for berøring eller forsterke orgasmer. Samtidig kan de brukes til å redusere følsomhet, typisk for å kunne holde ut lenger, men enkelte kan også bruke dem til å dempe fysisk smerte eller vonde følelser i forbindelse med sex.
De vanligste rusmidlene som brukes i forbindelse med sex er de som er mest utbredt i samfunnet, først og fremst lovlige rusmidler som alkohol, koffein og nikotin. Men blant de av oss som bevisst kombinerer sex og rus, brukes imidlertid også ulovlige rusmidler. De mest utbredte ulovlige rusmidlene i Norge er cannabis, kokain, MDMA og amfetamin.